खाशोगी दिल्ली में चार दिन रुके। उनसे खुल्लमखुल्ला और गुचपुच मिलने वालों की फे़हरिस्त लंबी है। लेकिन कुछ नाम जान लीजिए। राष्ट्रीय स्वयंसेवक संघ के नानाजी देशमुख, डॉ, सुब्रह्मण्यन स्वामी, फारूख अब्दुल्ला, ओमप्रकाश चौटाला, रोमेश भंडारी, विष्णु हरि डालमिया और उद्योगपति जयंत मल्होत्रा। नानाजी ग्रामीण अंचलों में कई सामाजिक परियोजनाएं चला रहे थे। खाशोगी ने उन्हें इस काम में आर्थिक सहयोग देने की पेशकश की। भाजपा के डॉ. जैन ने खाशोगी को अपने घर भोज दिया। खाशोगी पहुंचे तो जैन की पत्नी रागिनी ने आरती उतार कर उनकी अगवानी की। जैन की मॉ ने गुलाब की पंखुड़ियां बरसा कर खाशोगी का स्वागत किया। इस भोज में लालकृष्ण आडवाणी को भी पहुंचना था, मगर ऐन वक़्त पर वे किनारा कर गए। प्रधानमंत्री चंद्रशेखर भी इस भोज में पहुंचे। चंद्रास्वामी आधा दर्जन साधु-वेशधारियों के साथ रात्रिभोज में पधारे।